Od Nedelišća do Europe
Anastazija Košir predstavljala Hrvatsku na europskom natjecanju „Sigurno u prometu“
Priča koja je u travnju započela pobjedom na županijskom natjecanju, a nastavila se osvajanjem naslova državne prvakinje u Rovinju, dobila je svoj europski nastavak. Anastazija Košir, učenica Osnovne škole Nedelišće, predstavljala je Hrvatsku na FIA-inu Europskom natjecanju u prometnoj edukaciji (European Traffic Education Contest – ETEC), održanom od 9. do 14. rujna 2026. u Náchodu u Češkoj Republici.
Pravo nastupa na ovom međunarodnom natjecanju Anastazija je izborila zahvaljujući sjajnom rezultatu na državnom natjecanju „Sigurno u prometu“, na kojem je u svibnju u Rovinju osvojila 1. mjesto u kategoriji djevojčica. Kao jedna od četiriju najboljih mladih hrvatskih prometnih znalaca tako je postala članicom ekipe koja je Hrvatsku predstavljala među mladim biciklistima iz cijele Europe.
ETEC je međunarodno natjecanje koje okuplja djecu u dobi od 10 do 12 godina iz europskih zemalja, a u središtu su mu prometna edukacija i sigurnost djece u prometu. Iako je natjecateljskog karaktera, njegov je glavni cilj na zanimljiv i praktičan način razvijati znanja i vještine potrebne za sigurno sudjelovanje u prometu te povezivati mlade bicikliste iz različitih dijelova Europe.
Za Anastaziju je odlazak u Češku bio završetak jednog iznimno uspješnog natjecateljskog puta: od 1. mjesta na županijskoj razini, preko titule državne prvakinje, sve do prilike da boje Hrvatske i ime Osnovne škole Nedelišće ponese na europsku razinu. Tako je postala prva učenica u povijesti naše škole koja je sudjelovala na europskoj razini natjecanja „Sigurno u prometu“. Veliko je to priznanje Anastaziji, ali i njezinoj mentorici, učiteljici Smiljani Colar, koja ju je pratila i pripremala na putu od školskih treninga do europske pozornice.
Ponosni smo što je učenica naše škole svoj put od Nedelišća do europskog natjecanja izgradila znanjem, vještinom i upornošću te dostojno predstavljala svoju školu i Hrvatsku.
